Michael Jakobsens drøm om landsholdsdebut er spoleret. AaB&#39;eren har brækket den ene hånd. Morten Olsen vil udtage en erstatning.

AaB'eren Michael Jakobsen, der torsdag kunne have fået dansk landsholdsdebut, har brækket den ene hånd under landsholdets træning og rejser hjem til Danmark. Landstræner Morten Olsen fik først beskeden om den brækkede hånd onsdag, da Jakobsen havde været på hospitalet for at blive undersøgt. Morten Olsen vil udtage en ny mand, der kan støde til truppen, men ved endnu ikke, hvem det bliver. Landstræneren løftede på onsdagens pressemøde sløret for, at det bliver Leon Andreasen og Per Krøldrup, der kommer til at danne midterforsvar fra kampens start torsdag aften. Det er en helt ny konstellation, som skal ses i lyset af, at Olsen har modtaget afbud fra både Martin Laursen og Ulrik Laursen. Direkte adspurgt, om han med Jakobsens afbud overvejer at indlemme Michael Gravgaard fra FC København i truppen, svarede Morten Olsen: - Det er muligt, at det bliver Gravgaard. /ritzau/